నల్గొండ: అభివృద్ధి చెందుతున్న హుజుర్‌నగర్‌ పట్టణంలో ఇక ప్రభుత్వ వైద్య సేవలకు ఢోకా లేదు. ఇప్పుడు 50 పడకలతో రోగులకు వైద్య సేవలందుతుండగా, త్వరలో 100 పడకల స్థాయికి పెరగనుంది. చాలా ఏళ్ల నుంచి ఆసుపత్రి సామర్ధ్యానికి పెంచాలని స్థానిక ప్రజాప్రతినిధులు, ప్రజల నుంచి విజ్ఞప్తులు వస్తున్నాయి. అయితే ఏ ప్రజాప్రతినిధి కూడా పట్టించుకోకపోవడంతో పరిస్థితి అలాగే ఉంది. హుజుర్‌నగర్‌ అసెంబ్లీ నియోజకవర్గంగా మారడం, ఎమ్మెల్యేగా ఉత్తమ్‌కుమార్‌రెడ్డి ఎన్నికకావడంతో ఆయన ఆసుపత్రిపై దృష్టి సారించారు. ప్రమాణ స్వీకారం చేసిన కొద్ది రోజులకు ఆసుపత్రిని సందర్శించి రోగుల సమస్యలను తెలుసుకున్నారు. ఇక్కడ నెలకొన్న ఇబ్బందులను అధికారులు, వైద్యుల నుంచి ఆరా తీశారు. సమస్యలను ఆకళింపు చేసుకున్న ఆయన ఈనెల 8న వైద్య, ఆరోగ్యశాఖ మంత్రి దానం నాగేందర్‌ను పట్టణానికి రప్పించి ఆసుపత్రిలో నెలకొన్న సమస్యలను స్వయంగా చూపించారు.